kardosdrur/scandi-wiki huggingface dataset:
PHP-Fusion

PHP-Fusion er et PHP/MySQL-baseret CMS (Content Management System) udgivet under GNU/GPL-licensen. Det kan frit downloades fra den officielle supportside og anvendes gratis.

Af funktioner kan bl.a. nævnes fotoalbum, debatforum, gæstebog, artikelsystem, nyhedssystem, linkbase, mulighed for at installere mods1 og infusioner² og meget andet.

Systemet omfatter:
 Oprettelse af artikelkategorier ("kasser" til at placere tekster i)
 Oprettelse, redigering af artikler (alle former for tekster)
 Oprettelse af nyhedskategorier ("kasser" til at placere nyheder i)
 Oprettelse, redigering og datostyring af nyheder
 Kommentar- og vurderingsfunktion til nyheder og tekster
 Internt beskedsystem
 Billedstyring (import og anvendelse)
 Downloadfunktion (oprettelse af downloadkategorier og downloads)
 Replikboks (korte bemærkninger)
 Styring af brugere, brugerprofiler og brugergrupper

Den findes en dansk brugerhåndbog, der kan hentes på den danske supportside.

Noter 
1 Mods kan defineres som ændringer i kernekode-filerne, hvormed man kan tilpasse systemet til egne behov
² Infusioner kan defineres som 'færdigpakkede' udvidelser eller løsninger til systemet. Infusioner kan downloades fra en lang række hjemmesider, både danske såvel som udenlandske. Infusioner har – i modsætning til mods – den fordel, at de straks kan installeres, uden at brugeren selv skal modificere i kernefilerne

Referencer

Ekstern henvisning 
 PHP-Fusion.dk Den danske PHP-Fusion supportside
 PHP-Fusion.co.uk Den engelske officielle PHP-Fusion supportside

Content Management Systemer
Linux-webprogrammer
Frie CMS-systemer
Blåvand Radio

Blåvand Radio blev oprettet i 1914 som kystradiostation med kaldesignalet OXB.

Blåvand Radio var dengang placeret umiddelbart ved Blåvand Fyr på Blåvands Huk vest for Varde. Senderen var en gnistsender. Blåvand Radio var Danmarks første civile kystradiostation, oprettet efter RMS Titanics forlis april 1912. I 1938 blev stationen flyttet til sin nuværende placering, ca. to km øst for fyret. Samtidigt blev senderen opgraderet til en radiorør-sender med en udgangseffekt på 600 Watt.

Blåvand Radio blev især kendt i den bredere befolkning for filmen "Blaavand melder storm" (1938).

Stationen er ikke længere bemandet, men er siden 1996 blevet fjernbetjent via Satellit af Lyngby Radio og benytter derfor også Lyngby Radios kaldesignal OXZ.

De sidste rester af det der de sidste år var en Satellitstation er i 2019 lukket helt ned.

Referencer 

Kystradiostationer i Danmark
Bygninger, konstruktioner og anlæg i Varde Kommune
Hans Christian Sonne

Hans Christian Sonne (født 16. august 1817 i Neksø på Bornholm, død 26. januar 1880 i Fuglede) var en dansk teolog og provst.

Han blev cand.theol. i 1841 og blev ansat som huslærer på Lerchenborg, men allerede 4 år efter blev han sognepræst i Møgeltønder. Som dansksindet kunne han ikke forlige sig med det tyske styre efter det danske tab af Sønderjylland i 1864, og fik samme år i stedet job som sognepræst i Thisted. 

Sonne var angiveligt chokeret over, at underklassen havde et liv i, hvad han anså at være et moralsk forfald, men han indså, at en moralsk oprustning kun kunne skabes samtidig med at de mindrebemidledes materielle vilkår blev forbedret. Han ledte efter en model, hvor fattige gennem hjælp til selvhjælp kunne forbedre vilkårene og lod sig inspirere af, at 28 fattige tekstilarbejdere i Rochdale ved Manchester i 1844 med succes havde åbnet verdens første brugsforening med mel, sukker og smør til fordelagtige priser. Med det som forbillede tog han i 1866 initiativ til at stifte brugsforeningen "Thisted Kjøbstads Arbejderforening", senere kendt som Thisted Arbejderforening, og han blev foreningens første formand, hvilket han var, indtil han i 1875 flyttede til Fuglede.

I 1867, ét år efter brugsens åbning, udgav Sonne bogen Om Arbeiderforeninger, hvori han videregav sin praktiske erfaringer fra Thisted. Med denne bog som skole blev der de næste 10 år stiftet 160 brugsforeninger og i 1919 var der i alt 1820 brugsforeninger landet rundt, mere eller mindre efter samme model som brugsen i Thisted. Sonne lagde stor vægt på, at en forbrugerkooperation havde et andet og mere ideelt formål end alene det økonomiske. På Sonnes initiativ blev 2,5 procent af Thisted-brugsens overskud således reserveret til Anskaffelse af nyttig Læsning og til Tilvejebringelse af et fælleds Forsamlings- og Læseværelse. Det folkeoplysende virke har siden været en væsentlig del af den danske brugsforeningsbevægelse.

5. april 2001 måtte Thisted Arbejderforening overdrage butikken på Lille Torv i Thisted til FDB med tilbagevirkende kraft fra 1. januar. Butikken hedder nu SuperBrugsen Thisted og er siden flyttet til langt større lokaler mellem Frederiks Torv og Vestergade.

På foreningens 50 årsdag i 1916 afsløredes en bronzebuste, udført af Rasmus Andersen. Busten er placeret ud for den oprindelige brugs på Lille Torv.

1868 blev han Ridder af Dannebrog. Han er begravet i Kalundborg.

Noter

Eksterne henvisninger 
 

Provster fra Danmark
Personer fra Nexø
Teologer fra Danmark
Danskere i 1800-tallet
Hans Christian
Personer i Brugsbevægelsen i Danmark
Riddere af Dannebrog
Stiftere af kooperativer
Personer i Dansk Biografisk Leksikon
Rulleskøjtehockey

Rulleskøjtehockey er en sportsgren, hvor der spilles med en bold og hver spiller er forsynet med en stav og quad-rulleskøjter. Dette skal ses i modsætning til skaterhockey (eller inline-hockey), hvor der kører på inline-rulleskøjter.

I 1992 var rulleskøjtehockey som demonstrationssportsgren ved OL i Barcelona.

Eksterne henvisninger 

CIRH
CERH 
RinkHockey.net
Tim og Bum

Tim og Bum  er de to mus, der er gode venner med Askepot i Walt Disneys tegnefilm af samme navn. Tim er en klog og glad mus, Bum er tyk og lidt dum, men god af sig.

I lighed med andre bifigurer i Disneys film har de fået et spin-off med deres egne tegneserier. De har især indgået i skovuniverset, men i en række historier om Bedstemor And flyttede de ind på hendes gård og fungerede der som bipersoner for hende. Disse historier sluttede de første årganges numre af Anders And & Co.

Anders And-figurer
Skærsilden

Skærsilden (lat. purgatorium "renselsessted") er i den romersk-katolske kirkes dogmatik en tilstand mellem døden og saligheden, hvor afdøde gennemgår den renselse der er nødvendig før de kan komme i himlen, da "intet vanhelligt kommer derind" (Åb 21,27). Skærsilden er således et "forstadium" til himlen, ikke at forveksle med de lidelser som de fordømte tænkes at lide i Helvede. Det danske ord skærs-ild betyder "renselsesild" og er egentlig en oversættelse af det latinske "ignis purgatorius", idet ild antoges at have en rensende virkning. Da ild imidlertid kun er en af de prøvelser sjælene udsættes for, ville f.eks. "purgatorium" være en mere dækkende betegnelse.

I senmiddelalderen foregik der i Europa en handel med såkaldte afladsbreve, hvor folk mod at yde bidrag/almisser til kirken (f.eks. byggeriet af Peterskirken i Rom) kunne erhverve sig et brev der indeholdt løfter om aflad, hvorved en synders tid i skærsilden kunne formindskes. Man kunne også få aflad gennem daglige eller ugentlige bønner, som man kunne læse op fra sine bønnebøger. Disse bønner lovede også aflad i vid udstrækning. Samtidigt kunne man via bønner hjælpe sine afdøde venner og frænders sjæle i skærsilden, og dermed nedsætte deres prøvelsestid. Afladshandelen blev en anstødssten for Martin Luther og var en af årsagerne til reformationen.

Skærsilden eller Purgatoriet indgår stadig i den katolske kirkes tro. Dog mere som et stadie og ikke som et fysisk sted. Emnet debateres stadig.

I kunsten 
I Dantes «Guddommelige Komedie» er skærsilden (Purgatorio) anden bog. I Dantes middelalderlige verdensbillede befinder Helvede sig inde i jordkuglen. Helvede er tragtformet, og synderne er placeret dybere, jo værre synder de har begået; de værste helt inde i Jordens midte, sammen med Djævelen. Den jord som blev sprængt ud for at give plads til Helvede, danner et bjerg på undersiden af jordkuglen, stik modsat Jerusalem, og kaldes Skærsilds- eller Purgatoriebjerget. Her slider syndige men frelste sjæle sig møjsommeligt op mod toppen, forvisset om at frelsen venter dem.

Referencer

Eksterne henvisninger 

Kristen eskatologi
Efterlivssteder
Religiøse kosmologier
Romerskkatolske kirke
Teologi
Betty Biksemad

Betty Biksemad  er en gammel kærlighed af Joakim von And fra hans guldgravertid. Han møder hende igen, da han i en historie skal finde et gammelt skattekort, som han har glemt i en guldgraverby, der nu er blevet en spøgelsesby. Hun bor sammen med sit barnebarn, hvis navn ikke nævnes, og de klarer sig med at servere for turister. Betty er en sindig ældre dame.

Anders And-figurer
Ballerup-ulykken

Ballerup-ulykken skete 29. december 1972, da et motortog fra Frederikssund kolliderede frontalt med et holdende S-tog.

Tog 4505 fra Frederikssund fik signal til indkørsel i Ballerup spor 12 ("kør med begrænset hastighed" med afkortet togvej). Indkørselstogvejens endepunkt var markeret med PU-signal, der viste stop.

I spor 2, der var en direkte fortsættelse af spor 12, holdt et netop ankommet S-tog.

Tog 4505 blev ikke bragt til standsning foran togvejens endepunkt (PU-signalet) og kolliderede med det holdende S-tog.

Ved påkørslen blev 11 personer kvæstet, herunder lokomotivføreren i tog 4505.

Ulykken skyldtes at tog 4505 ikke fik nedsat hastigheden fra indkørselssignalet til de dengang foreskrevne 30 km/t, samt at toget ikke blev bragt til standsning ved det stopvisende PU-signal. Lokomotivføreren var spirituspåvirket.

Tog 4505 bestod af vognene MO 1962 – Cll 483 – Cll 482 – MO 1812.

Jernbaneulykker i Danmark
Begivenheder i 1972
Ulykken
VM i ishockey 1953

VM i ishockey 1953 var det 20. VM i ishockey, arrangeret af IIHF. For de europæiske hold gjaldt det samtidig som det 31. EM i ishockey, og turneringen blev spillet 7. – 15. marts 1953 i Zürich og Basel, Schweiz.

Mesterskabet var opdelt i en A- og en B-turnering (som blev kaldt juniorturneringen), men A-VM led sportsligt under, at de stærke ishockeynationer Canada, USA, Norge og Polen ikke stillede op. Kun fire hold deltog, og det endte i ren farce, da det tjekkoslovakiske hold forlod turneringen undervejs, fordi landets statspræsindent Klement Gottwald afgik ved døden. Dermed sluttede mesterskabet med kun tre hold, der til gengæld alle var sikret medaljer.

Sverige vandt sit første verdensmesterskab, og dermed også europamesterskabet for syvende gang. Vesttyskland fik VM-sølv for anden gang, mens Schweiz måtte nøjes med bronze.

B-turneringen blev for anden gang vundet af Italien, foran Storbritannien og Østrig.

A-VM 
De fire hold spillede en dobbeltturnering på grund af det lave deltagerantal.

Tjekkoslovakiet rejste hjem inden holdets to sidste kampe og blev dermed diskvalificeret.

{| class="wikitable" style="text-align:center;" width="500px"
! colspan="2"|VM 1953
! width="45px"|Kampe
! width="45px"|Vund.
! width="45px"|Uafgj.
! width="45px"|Tabte
! width="55px"|Mål
! width="45px"|Point
|-
| bgcolor="gold"|Guld
| align="left"| Sverige
| 4
| 4
| 0
| 0
| 38-11
| 8
|-
| bgcolor="silver"|Sølv
| align="left"| Vesttyskland
| 4
| 1
| 0
| 3
| 17-26
| 2
|-
| bgcolor="#cc9966"|Bronze
| align="left"|  Schweiz
| 4
| 1
| 0
| 3
|   9-27
| 2
|-
| 4.
| align="left"| Tjekkoslovakiet
| colspan="6"|Diskvalificeret
|}

Slutstillinger

B-VM 

{| class="wikitable" style="text-align:center;" width="500px"
! colspan="2"|B-VM
! width="45px"|Kampe
! width="45px"|Vund.
! width="45px"|Uafgj.
! width="45px"|Tabte
! width="60px"|Mål
! width="45px"|Point
|-
| width="30px"|1.
| align="left"| Italien
| 5
| 5
| 0
| 0
| 26-10
| 10
|-
| 2.
| align="left"| Storbritannien
| 5
| 4
| 0
| 1
| 24-11
| 8
|-
| 3.
| align="left"|  Schweiz B
| 5
| 3
| 0
| 2
| 24-13
| 6
|-
| 4.
| align="left"| Østrig
| 5
| 2 
| 0
| 3
| 20-24
| 4
|-
| 5.
| align="left"| Holland
| 5
| 1
| 0
| 4
| 20-30
| 2
|-
| 6.
| align="left"| Frankrig
| 5
| 0
| 0
| 5
| 10-36
| 0
|}

1953
Ishockey i 1953
Global Multimedia Protocols Group

Global Multimedia Protocols Group (GMPG) blev grundlagt i marts 2003 af Tantek Çelik, Eric Meyer, og Matt Mullenweg. Gruppen har udviklet teknologier til at finde og fremstille menneskelig relation ved at bruge XHTML, kaldet XFN™ (XHTML Friends Network)

Se også 
 microformats
 FOAF
 XHTML Friends Network (XFN)

Eksterne henvisninger 
 GMPG.org

Internetteknologi
It-virksomheder
Ischia

Ischia er en ø af vulkansk oprindelse, beliggende i Napolibugten ca. 35 km vest for Napoli og 30 km nordvest for Capri. Øen er kendt for sine termer, og den er derfor et velbesøgt kursted.

Der bor 62.630 (1. januar 2021) mennesker på øen, der har et areal på 46,3 km2 og har sit højeste punkt (789 moh.) på toppen af bjerget Monte Epomeo.

Eksterne henvisninger 

Øer i Italien
Orkla Confectionery & Snacks Danmark

Orkla Confectionery & Snacks Danmark (tidligere KiMs A/S) er en dansk chips- og snackproducent beliggende i Søndersø i Nordfyns Kommune.

Selskabet er den største leverandør af chips og snacks i Danmark. Selskabet står for lidt over halvdelen af omsætningen på det danske chips- og snackmarked.

Virksomheden blev etableret i 1961 af Odense Marcipanfabrik under navnet KiM, og fremstillede dengang alene saltede peanuts. Da en tysk virksomhed imidlertid havde registreret KiM som varemærke, ændredes navnet til det nuværende KiMs i 1965. I 1971 flyttede virksomheden til adressen i Søndersø. Virksomheden har siden 2005 været ejet af Chips AB, der er en del af den norske koncern Orkla.

Orkla Confectionery & Snacks Danmark beskæftigede i 2014 190 medarbejdere og havde en omsætning på 617,9 mio. kr. Deres motto er KiMs når du er sulten for sjov, eller "Kartofler i mange skiver".

I januar 2016 skiftede virksomheden navn fra "Kims" til det nuværende.

Referencer

Eksterne henvisninger 
  
 Kims.dk

Snackproducenter
Danske virksomheder etableret i 1961
Orkla ASA
Nordfyns Kommune
Konfekturevirksomheder i Danmark
ICD-10

ICD-10 er en klassifikation af sygdomme og andre helbredsrelaterede tilstande udformet af WHO.
ICD er forkortelse for International Classification of Diseases and Related Health Problems. ICD-10 er således den tiende udgave af dette system.

Systemet grupperer sygdomme i 22 kapitler med tilhørende hovedgrupper og undergrupper. Til hver sygdom i systemet hører en tilsvarende diagnosekode. Diagnosekoden består af ét bogstav og op til tre tal. Bogstavet angiver, hvilken overordnet gruppe sygdommen tilhører, typisk hvilket organsystem eller område sygdommen findes i. Herefter angiver de to første tal i koden, hvilken sygdom, der er tale om. Disse to tal efterfølges af et punktum efterfulgt af endnu et tal, der angiver detaljer om sygdommen.

Ex: ICD-10-kode "J03.0". Bogstavet J angiver, at sygdommen befinder sig i luftvejene, "03" at sygdommen er halsbetændelse, og "0" efter punktummet betyder at halsbetændelsen skyldes infektion med streptokokker. 

Siden 1. januar 1994 har WHOs diagnoseliste (ICD-10) været anvendt i Danmark. ICD-10-systemet er i Danmark inkorporeret i Sundhedsvæsenets Klassifikationssystem, SKS, der ud over klassificering af sygdomme også indeholder klassificering af bl.a. undersøgelser, operationer og topografi. Diagnosekoderne i SKS har et "D" foran ICD-10-koden. Desuden kan de danske koder forsynes med endnu ét bogstav efter ICD-10-koden. 

Diagnoserne i ICD-systemet stilles ud fra særlige diagnostiske kriterier hvor der indgår symptomer, objektive fund ved undersøgelser af patienten og patientens sygehistorie. De er derved ikke, som tidligere, baseret på antagelser om sygdommens årsag. For de fleste sygdomme er der internationalt anerkendte diagnostiske kriterier, der enten bygger på videnskabelig evidens eller på faglig enighed, hvis der ikke forefindes videnskabelig evidens. De diagnostiske kriterier skal i størst mulige omfang være både specifik (kun dem med sygdom får diagnosen), sensitiv (alle med sygdommen skal også have diagnosen) og reliabel (Samme symptomer/tegn skal gives den samme diagnose uafhængigt af hvem der stiller diagnosen). 

Per 1. januar 2022 vil ICD-10 blive afløst af dens efterfølger ICD-11. Arbejdet på at udvikle en ny klassifikation startede i 2007, og den nye ICD blev vedtaget i 2019.

Kapitlerne

Se også 
Diagnostic and Statistical Manual of Mental Disorders

Referencer

Eksterne henvisninger 
 Sundhedsdatastyrelsens klassifikation af sygdomme og helbredsrelaterede tilstande
 WHO's klassifikation
 SKS-koder til opslag og download på PDA / Mobil

Klassifikation
Standardiseringsorganer
Sygdomme
Beggar Prince

Beggar Prince er et rollespil til Mega Drive/Genesis, oprindeligt aldrig udgivet uden for Taiwan. Spillets historie er bygget på den engelske bog The Prince and the Pauper. Det originale spil blev udgivet i 1996 af firmaet C&E, Inc. I 2006 lavede firmaet Super Fighter Team en konvertering til engelsk, og kunder kunne forudbestille via internettet fra d. 22 maj 2006.

Allerede d. 8 september 2006 blev der meldt udsolgt. Der blev officielt fremstillet 600 eksemplarer af spillet i første omgang. Super Fighter Teams direktør, Brandon Cobb, meddelte at der ikke blev fremstillet flere. Grundet stor efterspørgsel på spillet, blev der d.18 oktober 2006 annonceret at der blev lavet 300 nye kopier som kunne forudbestilles samme dag. Efter overvældende succes blev der i november 2007 fremstillet endnu flere eksemplarer, dog i en ny og forbedret version.

Beggar Prince er regionsfri, hvilket betyder at spillet kan afvikles både på Sega Mega Drive, og den amerikanske Sega Genesis. Selve cartridget har indbygget batteribackup, dog dette ikke virker hvis man spiller spillet gennem Sega Mega Drive 32X. Kort efter udgivelsen opdagede en del kunder synlige glitches og andre småfejl i spillet. Vel og mærket fejl der udgjorde risiko for at spillet crashede, eller at man havnede steder man ikke burte kunne færdes. Det betød at man var nødt til at loade et tidligere gemt spil og starte forfra. Beggar Prince er desuden det første spil der officielt er blevet udgivet til maskinen siden 1998.

Ekstern henvisning 
Officiel hjemmeside

Computerspil fra 1996
Computerrollespil
Sega Mega Drive-spil
Tellur

Tellur, internationalt tellurium (af latin; tellus for "jord") er det 52. grundstof i det periodiske system, og har det kemiske symbol Te. Under normale temperatur- og trykforhold optræder stoffet som et skinnende hvidt metal; det er "skørt", så det knuses let til et pulver eller granulat.

Tellurs kemiske egenskaber 

Tellur brænder med en blågrøn flamme, og danner derved tellurdioxid. I smeltet form korroderer tellur andre metaller som kobber, jern og rustfrit stål.

Tekniske anvendelser 
Tellur anvendes hovedsagelig i legeringer sammen med andre metaller, samt i halvledere. Bly kan gøres stærkere og mere korrosionsbestandigt overfor svovlsyre ved tilsætning af tellur, og tilsvarende gør tellur rustfrit stål og kobber lettere at forarbejde.

I halvledere bruges tellur som et "p"-materiale til at skabe områder med overskud af "huller" (fravær af elektroner). Tellurs elektriske ledningsevne varierer med vinklen mellem den elektriske strøm og tellur-atomernes orientering. Ligesom selen og svovl øges ledningsevnen i tellur desuden når stoffet belyses, om end effekten ikke er nær så udtalt som i selen. En legering af tellur, kviksølv og cadmium kan bruges til at lave en halvleder der er følsom overfor infrarødt lys, og en blanding af tellur, cadmium og zink bruges i faststof-detektorer der påviser røntgenstråling.

Med cadmium anvendes tellur i cadmium-tellur-solceller.

Historie 
Tellur blev opdaget i 1782 af ungareren Franz-Joseph Müller von Reichenstein i Transsylvanien. Hans landsmand, videnskabsmanden Pál Kitaibel opdagede samme grundstof i 1789, uafhængigt af Reichenstein. Martin Heinrich Klaproth, der forinden havde isoleret stoffet navngav det i 1798.

Forekomst 
Selv om man undetiden kan finde rent tellur i naturen, ses det ofte i kemisk forbindelse med guld: Tellur er det eneste stof, som guld indgår i kemiske forbindelser med i naturen, men tellur kan også indgå forbindelser med andre stoffer.

Den primære kilde til tellur, er anodeslam fra elektrolytisk raffinering af kobber, og i biprodukter fra raffineringen af bly. Tellur fremstilles hovedsageligt i USA, Canada, Peru og Japan; det leveres normalt i pulverform, men fås også som plader, barrer, stænger eller klumper. Ved udgangen af år 2000 kostede tellur 14 amerikanske dollar pr. pund (0,45 kilogram).

Isotoper af tellur 
Man kender 30 isotoper af tellur, hvoraf naturligt forekommende tellur består af 8 forskellige isotoper, heraf 3 der er radioaktive. Isotopen tellur-128 har den længste halveringstid blandt alle kendte radioaktive isotoper; 2,2·1024 år.

Tellur i biologien 
Tellur bør betragtes som giftigt, og håndteres og opbevares derefter. Hvis et menneske indtager så lidt som 0,01 milligram tellur pr. kubikmeter kropsvolumen, vil han/hun udvikle "tellur-ånde", der lugter lidt som hvidløg: Når organismen forbrænder tellur, ender processen ved dimetyltellurid, som er flygtigt og skaber den hvidløgs-agtige lugt.

Halvmetaller
Urne (flertydig)

Urne kan henvise til flere artikler:

 Urne – en beholder
 Urne (Horslunde Sogn) – en bebyggelse i Horslunde Sogn
 Urne (adelsslægt) – en uddød dansk adelsslægt.
Polo

Polo (opr. tibetansk) er en holdsport til hest. Hvert hold består af fire ryttere, som med køller skal forsøge at få den lille kugle i modstandernes mål. Der spilles i indtil  8 gange 7½ minutter med tre minutters pause og ponyskift mellem omgangene. Hver gang der scores, byttes der mål.
Hestene er ikke ponyer i dansk forstand; de er større.

Polo spilledes allerede 500 f.Kr. i Persien og bredte sig hurtigt over hele Asien. Først i det 19. århundrede bragte angloindiske officerer spillet til de øvrige verdensdele.

Eksterne henvisninger 

 Copenhagen Polo Club (established 2008)
Walt Disney's månedshæfte

Walt Disney's månedshæfte er et serieblad, som Gutenberghus udgav månedlig fra januar 1967 til juni 1970, da det blev afløst af Walt Disney's ekstra-hæfte.

Serien var en genoplivning af de gamle Solohæfter fra 1950'erne, muligvis fordi mange ikke ville have de lange historier splittet op i føljetoner i ugebladet Anders And & Co. Der kom så også mange genudgivelser af historier fra gamle solohæfter i serien, navnlig Carl Barks' andehistorier, der hermed fik nye læsere i den nye generation af skolebørn. Der kom dog også nye lange historier, især var Paul Murry rigt repræsenteret med Mickey Mouse i dyst med Sorte Slyngel og med historier om Supermule. Og den gamle skik fra Solohæfterne med flere korte historier med samme hovedfigur blev i høj grad også brugt i de nye månedshæfter fra tid til anden.

Desuden blev albumversionen af samtlige spillefilm fra Disney, der havde premiere eller repremiere udgivet i serien. Her kom f.eks. Junglebogen i 1969 og realfilm som Sortskæg går igen, Robin Crusoe, Den Sorte Pimpernel og Verdens lykkeligste millionær

Afløseren Walt Disney's ekstra-hæfte blev i 1977 igen afløst af Anders And ekstra.

Eksterne links 
 Walt Disney's månedshæfte på INDUCKS
 Walt Disney's ekstra-hæfte på INDUCKS

Tegneserieblade
Anders And-universet
Realfilm

Realfilm (engelsk: live-action) beskriver typisk en spillefilm med levende skuespillere uden animation. På trods af det bliver udtrykket dog også brugt til at beskrive film hvor mennesker og tegnede karakterer optræder sammen, såsom Mary Poppins, Hokus Pokus Kosteskaft, Hvem Snørede Roger Rabitt? og Space jam.

Film
Øvelser på gulv

Øvelser på gulv er en disciplin i redskabsgymnastik. Gymnasten har 70 sekunder til at præsentere en række spring, balance-øvelser og saltoer. Øvelsen bedømmes på en skala, hvor 20 point efter de nye regler er det højest opnåelige.

Disciplinen udføres på en kvadratisk flade, der er 12 x 12 meter afgrænset af en hvid kant. Overtrædelse af det afgrænsede areal medfører, hver gang et fradrag i den samlede karakter. Gulvbelægningen er let fjedrende (to lag spånplader med mange påklistrede polystyrenkvadrater – fjedrende afstandselementer) og dækket af en måtte (4 sammenklæbede måtter á ca. 3,5 m gange 14 m).

Redskabsgymnastik